**RAPORT PRIVIND SITUAŢIA HIDROMETEOROLOGICĂ ŞI A CALITAŢII MEDIULUI**

**în intervalul 20.11.2017, ora 08.00 – 21.11.2017, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 21.11.2017, ora 07.00**

**RÂURI**

**Debitele au fost relativ staţionare**, exceptând râurile din bazinele: Vişeu, Iza, Tur, Someşul Mare, Someşul Mic, Lăpuş, cursul inferior al Mureşului şi cursul superior al Prutului unde au fost în scădere.

Debitele se situează, în general, la valori cuprinse între 30-90% din mediile multianuale lunare, mai mari (peste normalele lunare) pe râurile din bazinele hidrografice: Vişeu, Iza, Tur, Someş Mare, Someşul Mic, Lăpuş, Ialomiţa, Buzău, Trotuş, bazinul superior al Bistriţei şi pe râurile din Dobrogea.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi în scădere** pe râurile din bazinele hidrografice: Vişeu, Iza, Tur, Someş, Crasna, Barcău, Crişuri, pe cursurile superioare ale Sucevei, Moldovei, Bistriţei şi Prutului şi pe cursul inferior al Mureşului şi relativ staționare pe celelalte râuri.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 20.11 – 21.11.2017 a fost în creştere, având valoarea de 5600 m3/s**, peste media multianuală a lunii noiembrie (4650 m3/s).

În aval de Porţile de Fier debitele au fost în creştere pe sectoarele Gruia – Corabia şi Giurgiu – Tulcea şi în scădere pe sectorul Tr. Măgurele – Zimnicea.

**Debitul la intrarea în ţară (secţiunea Baziaş) va fi staţionar (5600 m3/s).**

În aval de Porţile de Fier, debitele vor fi în scădere la Gruia şi pe sectorul Zimnicea – Giurgiu şi în creştere pe sectoarele Calafat – Tr. Măgurele şi Olteniţa – Tulcea.

**2.** **Situaţia meteorologică în intervalul 20.11.2017, ora 09.00 – 21.11.2017, ora 06.00**

**Administraţia Naţională de Meteorologie (A.N.M.)** a emis la data de 20.11.2017, ora 13.00, o **INFORMARE METEOROLOGICĂ**, valabilă pentru intervalul 21 noiembrie, ora 03 – 22 noiembrie, ora 18.00, vizând ninsori moderate cantitativ și intensificări ale vântului la munte, lapoviță și ninsori în nord-vest și centru, conform căreia:

,,*În intervalul menţionat, la munte va ninge moderat cantitativ și, local, se va depune un strat mai consistent de zăpadă, iar vântul va avea intensificări temporare, cu viteze mai mari pe creste, unde vor fi rafale de peste 60...80 km/h, viscolind ninsoarea și spulberând zăpada.*

*În nord-vestul și centrul țării vor predomina ninsorile, în general slabe cantitativ, cu precădere în cursul zilei de marți (21 noiembrie) și în noaptea de marți spre miercuri (21/22 noiembrie).*

*Notă: La munte, în special la altitudini de peste 1700 m, vântul va avea intensificări în după-amiaza zilei de luni (20 noiembrie) și în prima parte a nopții de luni spre marți (20/21 noiembrie), cu rafale de peste 90...100 km/h.*”

Această **INFORMARE METEOROLOGICĂ** a fost transmisă de Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

- *ALBA, ARAD, ARGEŞ, BACĂU, BIHOR, BISTRIŢA-NĂSĂUD, BOTOŞANI, BRAŞOV, BRĂILA, BUZĂU, CARAŞ-SEVERIN, CĂLARAŞI, CLUJ, CONSTANŢA, COVASNA, DÂMBOVIŢA, DOLJ, GALAŢI, GIURGIU, GORJ, HARGHITA, HUNEDOARA, IALOMIŢA, IAŞI, ILFOV, MARAMUREŞ, MEHEDINŢI, MUREŞ, NEAMŢ, OLT, PRAHOVA, SĂLAJ, SATU MARE, SIBIU, SUCEAVA, TELEORMAN, TIMIŞ, TULCEA, VASLUI, VÂLCEA, VRANCEA şi Municipiul BUCUREŞTI (42 de prefecturi).*

**ÎN ŢARĂ**

Vremea a fost mai rece decât în mod obișnuit la această dată în vestul, nord-vestul și centrul țării și apropiată de regimul termic normal în rest. Cerul a prezentat înnorări în regiunile intracarpatice în cea mai mare parte a intervalului, iar în sudul și estul teritoriului a devenit treptat variabil. Local și temporar s-au semnalat precipitații slabe, sub formă de ploaie în Banat, ploaie, lapoviță și ninsoare în Crișana, Maramureș și Transilvania și doar ninsori la munte. De asemenea, în primele ore ale zilei în sudul Munteniei și al Dobrogei a plouat slab. Vântul a suflat slab și moderat, cu intensificări temporare în sud-vest, precum și la munte, unde pe creste rafalele au atins 60...80 km/h și izolat au depășit 90 km/h. Stratul de zăpadă prezent pe spații mici în zona montană, măsura la ora 20.00 în platformele stațiilor meteorologice până la 41 cm (Bâlea Lac). Temperaturile maxime au fost cuprinse între 1 grad la Dumbrăvița de Codru, Joseni și Întorsura Buzăului, iar la ora 06.00 se înregistrau valori termice ce se încadrau între -4 grade la Rădăuți, Târgoviște și Câmpulung şi 5 grade la Apa Neagră. Pe spații mici, la începutul intervalului, în Moldova a fost ceață.

***Observație:*** *în intervalul de diagnoză au fost în vigoare 4 atenționări, cod galben, pentru fenomene meteorologice periculoase imediate, 2 emise de SRPV Bacău și câte una de SRPV Craiova și SRPV Timișoara.*

**LA BUCUREŞTI**

Vremea a fost apropiată de regimul termic normal al acestei date. La începutul zilei cerul a avut înnorări și trecător în unele cartiere a plouat slab, apoi a fost variabil spre mai mult senin, noaptea. Vântul a suflat slab și moderat. Temperatura maximă a fost de 7 grade la Afumați și Băneasa și de 8 grade la Filaret, iar la ora 06.00 se înregistrau -3 grade în Băneasa și 0 grade la Afumați și Filaret.

**3. Prognoza meteorologică în intervalul 21.11.2017, ora 09.00 – 22.11.2017, ora 09.00**

**ÎN ŢARĂ**

Cerul va fi noros în regiunile intracarpatice, unde temporar vor fi precipitații în general slabe cantitativ, în nord-vest și centru vor predomina ninsorile, iar în restul zonei vor fi mai ales ploi și lapoviță. La munte va ninge moderat cantitativ, iar vântul va avea intensificări temporare, cu viteze mai mari pe creste, unde vor fi rafale de peste 60...80 km/h, viscolind ninsoarea și spulberând zăpada. În restul teritoriului înnorările vor fi temporare, în timp ce vântul va sufla slab și moderat, cu ușoare intensificări. Temperaturile maxime vor fi cuprinse între 1 și 11 grade, iar cele minime se vor situa între -4 și 6 grade.

**LA BUCUREŞTI**

Cerul va fi variabil, temporar noros seara și noaptea, iar vântul va sufla slab și moderat. Temperatura maximă va fi de 8...9 grade, iar cea minimă de 1...2 grade.

**4. Buletin nivometeorologic valabil pentru masivele Bucegi şi Făgăraş (versantul nordic) emis pentru perioada 20 noiembrie 2017 ora 20 – 22 noiembrie 2017 ora 20.00**

**Starea stratului de zăpadă în data de 20.11.2017, ora 14.00**

În ultimele zile, vremea s-a răcit şi a fost în general închisă. A nins slab, mai ales în zona înaltă, unde s-au mai depus 1-2 cm de zăpadă. Astăzi, 20 noiembrie, la ora 14, stratul măsura: 41 cm la Bâlea-Lac, 38 cm la Vârful Omu, iar la Predeal şi Sinaia stratul este discontinuu.

**Evoluţia vremii în intervalul 20.11.2016 ora 20 – 21.11.2017 ora 20.00:**

Vremea va fi rece, cerul noros şi pe arii extinse va ninge. Vântul va sufla moderat, cu intensificări ce vor depăşi la rafală 80-90 km/h, în special pe creste, viscolind zăpada.

**Peste 1800 m:** temperaturi minime: -16 la -10 gr.C; temperaturi maxime: -11 la 5 gr.C;

**Sub 1800 m:** temperaturi minime: -10 la -7 gr.C; temperaturi maxime: -5 la -2 gr.C.

**Evoluţia vremii în intervalul 21.11.2016 ora 20 – 22.11.2017 ora 20.00:**

Temperaturile vor marca o creștere ușoară față de ziua precedentă. Cerul va fi mai mult noros şi local se vor semnala precipitații mixte ziua în zonele joase şi ninsori în zonele înalte. Vântul va sufla moderat, cu intensificări ce vor depăşi la rafală 80-90 km/h, în special pe creste, viscolind zăpada.

**Peste 1800 m:** temperaturi minime: -11 la -8 gr.C; temperaturi maxime: -6 la -2 gr.C;

**Sub 1800 m:** temperaturi minime: -8 la -4 gr.C; temperaturi maxime: -2 la 2 gr.C.

În total, în cele două zile, se vor depune în zonele înalte 15...20 cm zăpadă, mai mult în zonele adăpostite, de pe versanţii unde va fi depusă de vânt.

**STABILITATEA şi EVOLUŢIA STRATULUI de ZĂPADĂ:**

Stratul vechi de zăpadă, mai ales cel din zonele înalte, este îngheţat la suprafaţă. Depunerea noului strat de zăpadă uşoară, peste acest strat îngheţat, va favoriza declanşarea avalanşelor pe pantele înclinate, mai ales în condiţii de supraîncărcări.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**A.B.A. Siret** revine cu informaţii despre incendiul produs la data de 18.11.2017, ora 18.30, la platforma de stocare temporară a deşeurilor din municipiul Fălticeni, judeţul Suceava.

Ca urmare a faptului că în apropierea platformei de gunoi curge pârâul lui Eftimie, afluent de dreapta al râului Şomuzu Mare, la data de 20.11.2017, la ora 15.30, o echipă de la S.G.A. Suceava s-a deplasat în teren pentru verificări. La ora controlului nu s-au observat băltiri de apă în zona gropii de gunoi, iar incediul era stins în totalitate. Au fost recoltate probe de apă, din mai multe secţiuni, ce urmează a fi analizate în cursul zilei de 21.11.2017.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru intervalul 17.11.2017-19.11.2017, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

**G.N.M. C.J. Buzău** informează că în data de 20.11.2017, la ora 12.30, un camion încărcat cu circa 24 de tone de azotat de amoniu (ambalat în saci big bags de 500 kg) s-a răsturnat pe DN 2C, în apropierea localităţii Padina, judeţul Buzău. Transportul se efectua din Bulgaria către SC DENAGRO MARTRANS SRL Gălbinaşi. În urma incidentului s-au produs scurgeri de combustibil pe sol (circa 50 litri de motorină), în zona dintre şanţul de pe marginea drumului şi terenul arabil alăturat. Zona a fost izolată pe o distanţă de 800 m. S-a intervenit pentru descărcarea sacilor din camionul răsturnat, în vederea preluării cu un alt mijloc de transport auto.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 19.11.2017-20.11.2017 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 DIRECȚIA DE COMUNICARE